b'\n_START_ARTICLE_\nJohann Mattheson\n_START_PARAGRAPH_\nJohann Mattheson (28. syyskuuta 1681 Hampuri \xe2\x80\x93 17. huhtikuuta 1764 Hampuri) oli saksalainen s\xc3\xa4velt\xc3\xa4j\xc3\xa4, musiikintutkija, musiikkikirjailija ja kielenk\xc3\xa4\xc3\xa4nt\xc3\xa4j\xc3\xa4._NEWLINE_Mattheson yst\xc3\xa4vystyi Georg Friedrich H\xc3\xa4ndelin kanssa toimiessaan oopperan laulajana ja kapellimestarina Hampurissa. H\xc3\xa4nest\xc3\xa4 tuli vuonna 1706 Englannin suurl\xc3\xa4hettil\xc3\xa4\xc3\xa4n sihteeri, ja h\xc3\xa4n itse toimi my\xc3\xb6hemmin siirtym\xc3\xa4kauden (ad interim) suurl\xc3\xa4hettil\xc3\xa4\xc3\xa4n\xc3\xa4. Vuosina 1715\xe2\x80\x931728 h\xc3\xa4n ty\xc3\xb6skenteli Hampurissa tuomiokirkon kanttori-urkurina; h\xc3\xa4n joutui j\xc3\xa4tt\xc3\xa4m\xc3\xa4\xc3\xa4n teht\xc3\xa4v\xc3\xa4ns\xc3\xa4 kuurouden takia. _NEWLINE_Matthesonin s\xc3\xa4vellysten joukossa on oratorioita, oopperoita ja soitinteoksia, mutta eniten h\xc3\xa4n vaikutti kirjoituksillaan. N\xc3\xa4ihin kuuluvat el\xc3\xa4m\xc3\xa4kerrallinen hakemisto 148:sta s\xc3\xa4velt\xc3\xa4j\xc3\xa4st\xc3\xa4 nimelt\xc3\xa4\xc3\xa4n Grundlage einer Ehrenpforte (1740), kaksi teosta basso continuosta ja Matthesonin omia musiikillisia ideoita esittelev\xc3\xa4 Der vollkommene Kapellmeister (1739). Mattheson kannatti italialaisten, ranskalaisten ja saksalaisten tyylisuuntausten yhdistely\xc3\xa4 ja uskoi kirkkomusiikin voivan saada lis\xc3\xa4\xc3\xa4 el\xc3\xa4vyytt\xc3\xa4 sekulaarien, kuten oopperasta ammennettujen ainesten hy\xc3\xb6dynt\xc3\xa4misell\xc3\xa4 siin\xc3\xa4._NEWLINE_Mattheson k\xc3\xa4\xc3\xa4nsi englannista saksaksi muiden muassa John Mainwaringin H\xc3\xa4ndel-el\xc3\xa4m\xc3\xa4kerran ja Daniel Defoen Moll Flanders -kirjan.'